觀食嘆
作者：方回
朝代：宋

paragraphs: 里巷有窮叟，頹屋僅四壁。
晨出暮乃歸，升合頼筋力。
何能致大嚼，所具但糲食。
上以飫老妻，下以毓子息。
每飯焉得飽，醯醤或弗給。
懽然咀啖間，相對無戚色。
誰家粗祿仕，粱肉頗豐殖。
至親本不多，辛苦養奴客。
雕盤割玉脂，香甑淅珠粒。
精腶及美糗，俊味豈易得。
大姬挾怨怒，不舉至日昃。
小婢亦仰面，屏置若棄擲。
政爾萬金重，不作一錢直。
主人敢興問，翠眉愈煩嘖。
乃知鐘鼎門，庖宰刀机赤。
不如□□底，破鐺煮蕎稷。